b'\n_START_ARTICLE_\nNatiurmortas\n_START_PARAGRAPH_\nNatiurmortas (pranc. nature morte\xc2\xa0\xe2\x80\x93 negyvoji gamta)\xc2\xa0\xe2\x80\x93 dail\xc4\x97s \xc5\xbeanras; tapybos, kartais grafikos k\xc5\xabrinys, kuriame da\xc5\xbeniausiai vaizduojami negyvi daiktai, nuskinti vaisiai, g\xc4\x97l\xc4\x97s, med\xc5\xbeiokl\xc4\x97s ar kitokios \xc5\xbemogaus veiklos atributai. Kartais vaizduojami ir gyvi vabzd\xc5\xbeiai, pauk\xc5\xa1\xc4\x8diai, \xc5\xbev\xc4\x97rys bei \xc5\xbemon\xc4\x97s. Jie papildo pagrindin\xc4\xaf motyv\xc4\x85. Dailininkas specialiai komponuoja daiktus, ry\xc5\xa1kina j\xc5\xb3 strukt\xc5\xabr\xc4\x85, erdvinius tarpusavio santykius, siekiama spalv\xc5\xb3, ton\xc5\xb3 bei \xc5\xa1vies\xc5\xa1e\xc5\xa1\xc4\x97li\xc5\xb3 darnumo.\n_START_SECTION_\nPasaulyje\n_START_PARAGRAPH_\nSenov\xc4\x97s rom\xc4\x97n\xc5\xb3 sien\xc5\xb3 tapyboje, mozaikoje buvo natiurmorto element\xc5\xb3. Artim\xc5\xb3 natiurmortui kompozicij\xc5\xb3 (vadinamojo g\xc4\x97li\xc5\xb3 ir pauk\xc5\xa1\xc4\x8di\xc5\xb3 \xc5\xbeanro k\xc5\xabrini\xc5\xb3) sukurta Kinijoje VII\xe2\x80\x93X a. (dailininkai Siui Si, Bien Luanas, Cui Bo). Viduram\xc5\xbeiais ir renesanso laikotarpiu Vakar\xc5\xb3 Europoje natiurmorto motyvai, da\xc5\xbenai tur\xc4\x97j\xc4\x99 simbolin\xc4\x99 reik\xc5\xa1m\xc4\x99, buvo \xc4\xafkomponuojami \xc4\xaf fig\xc5\xabrines kompozcijas (J. ir H. van Eik\xc5\xb3 Nyderlanduose, A. Di\xc5\xabrerio, V. Stvo\xc5\xa1o, K. Vico Vokietijoje k\xc5\xabriniai). 1504 m. D\xc5\xbe. de Barbaris nutap\xc4\x97 pirm\xc4\x85j\xc4\xaf natiurmort\xc4\x85. XVI a. pab.\xe2\x80\x93XVII a. pr. nema\xc5\xbeai natiurmorto element\xc5\xb3 esama P. Artseno (Nyderlandai), J. Breigelio Aksominio (Flandrija) temin\xc4\x97se kompozicijose. \xc4\xaevairaus tipo natiurmort\xc5\xb3 sukurta XVII a. Olandijoje. Jie pasi\xc5\xbeymi tapybi\xc5\xa1kumu, spalv\xc5\xb3 ir ton\xc5\xb3 subtilumu (P. Klasas, V. Heda, V. van Alstas, J. de Hemas, V. Kalfas, A. Boschartas, B. van der Astas, A. van Bejerenas). G\xc4\x97li\xc5\xb3 natiurmortus XVIII a. pr. Olandijoje k\xc5\xabr\xc4\x97 R. Rei\xc5\xa1 ir J. van Heisumas._NEWLINE_Spalvingi, ekspresijos pilni natiurmortai buvo kuriami Flandrijoje (F. Sneidersas, D. Segersas, J. Fleitas). XVII\xe2\x80\x93XVIII a. pr. natiurmorto \xc5\xbeanras kultivuotas Italijoje (D\xc5\xbe. Rekas, D\xc5\xbe. B. Ruopolas, E. Baskenis), Ispanijoje (F. Surbaranas, D. Velaskesas, A. Pereda, Ch. San\xc4\x8das Kotanas), Pranc\xc5\xabzijoje (\xc5\xbd. \xc5\xa0ardenas, \xc5\xbd. B. Udri, F. Deportas), Vokietijoje (G. Fl\xc4\x97gelis, K. Paudis). Ital\xc5\xb3 ir ispan\xc5\xb3 natiurmortai pasi\xc5\xbeymi ritmi\xc5\xa1ka kompozicija, sodriu koloritu, juose ry\xc5\xa1ki karavad\xc5\xbeizmo \xc4\xaftaka; pranc\xc5\xabz\xc5\xb3 natiurmortai (ypa\xc4\x8d \xc5\xa0ardeno kompozicijos)\xc2\xa0\xe2\x80\x93 intym\xc5\xabs, laisvos kompozicijos, subtili\xc5\xb3 spalv\xc5\xb3. Rusijoje \xc5\xa1is \xc5\xbeanras atsirado XVIII a. (G. Teplovas, P. Bogomolovas, T. Uljanovas). XVIII a. vid.\xe2\x80\x93XIX a. pr. natiurmorto \xc5\xbeanras kultivuotas nedaug._NEWLINE_Reik\xc5\xa1ming\xc5\xb3 natiurmort\xc5\xb3 XIX a. nutap\xc4\x97 F. Goja, E. Delakrua, G. Kurb\xc4\x97, impresionistai ir postimpresionistai. V. van Gogo natiurmortai ekspresyv\xc5\xabs ir dramati\xc5\xa1ki, P. Sezano\xc2\xa0\xe2\x80\x93 tapybi\xc5\xa1ki ir rai\xc5\xa1k\xc5\xabs. Rus\xc5\xb3 dailininkai: I. Chruckis, I. Kramskojus, I. Repinas, V. Surikovas bei Kilnojam\xc5\xb3j\xc5\xb3 dail\xc4\x97s parod\xc5\xb3 draugijos nariai suk\xc5\xabr\xc4\x97 etiudini\xc5\xb3 natiurmort\xc5\xb3. Realistini\xc5\xb3 natiurmort\xc5\xb3 su ry\xc5\xa1kiomis socialin\xc4\x97mis tendencijomis sukurta XX a. (D. Rivera, D. Sikeirosas, Meksika; R. Gut\xc5\xabzas, Italija). Fovistini\xc5\xb3 natiurmort\xc5\xb3, kuriuose ry\xc5\xa1kinamos emocin\xc4\x97s ir dekoratyvin\xc4\x97s spalv\xc5\xb3 ir fakt\xc5\xabr\xc5\xb3 savyb\xc4\x97s, nutap\xc4\x97 A. Matisas (Pranc\xc5\xabzija). \xc5\xbd. Brakas (Pranc\xc5\xabzija), P. Pikasas ir Ch. Grisas (Ispanija) suk\xc5\xabr\xc4\x97 kubistini\xc5\xb3 natiurmort\xc5\xb3. Rusijoje natiurmorto \xc5\xbeanras suklest\xc4\x97jo XX a. prad\xc5\xbeioje (impresionistiniai K. Korovino, I. Grabario, romantiniai P. Kuznecovo, G. Sudeikino, dekoratyv\xc5\xabs I. Ma\xc5\xa1kovo, R. Falko natiurmortai).\n_START_SECTION_\nLietuvoje\n_START_PARAGRAPH_\nLietuvos dail\xc4\x97je natiurmorto element\xc5\xb3 pasirod\xc4\x97 XVIII a. pab.\xe2\x80\x93XIX a. pr. fig\xc5\xabrin\xc4\x97se kompozicijose (dailininkai P. Smuglevi\xc4\x8dius, K. Ruseckas, V. Neveravi\xc4\x8dius). XX a. I pus\xc4\x97je J. Vieno\xc5\xbeinskis, P. Kalpokas, V. Vizgirda, A. Gudaitis, A. Varnas, V. Kairi\xc5\xabk\xc5\xa1tis, V. Eidukevi\xc4\x8dius suk\xc5\xabr\xc4\x97 natiurmort\xc5\xb3, vaizduojan\xc4\x8di\xc5\xb3 g\xc4\x97les, indus, lietuvi\xc5\xb3 liaudies skulpt\xc5\xabr\xc4\x97les. Tarybiniais metais ry\xc5\xa1kaus kolorito, emocing\xc5\xb3 natiurmort\xc5\xb3 nutap\xc4\x97 vyresniosios (E. Jurk\xc5\xabnien\xc4\x97, L. Katinas, B. Mingilait\xc4\x97, A. Petrulis, A. Savickas) ir viduriniosios kartos (V. Bi\xc4\x8di\xc5\xabnas, V. Kisarauskas, G. Petrova, L. Tuleikis) dailininkai.'